Terug skool toe na die inperkingstyd – berei jou kind só voor - Corona Krisissentrum
Tuis / COVID-19 / Terug skool toe na die inperkingstyd – berei jou kind só voor
Terug skool toe na die inperkingstyd – berei jou kind só voor
Kinders, ouers en onderwysers sit op hete kole en wag vir die groen lig van die regering dat skole mag heropen. Almal is nou reeds lank tuis ná 'n vakansie wat ook nie werklik vakansie was nie. Dit gaan vir almal 'n groot aanpassing wees. Benut die tyd terwyl ons wag om jou kinders voor te berei op die terugkeer skool toe.
Theresa van den Berg, opvoedkundige sielkundige in Pretoria, gee raad aan ouers.
Watter emosies/gedrag/vrese kan 'n mens by jonger kinders te wagte wees wanneer hulle moet teruggaan skool toe?
Angs (skeidingsangs) om na so lang tyd saam, weer weg te wees van hul ouers af.
Vrees: Hul is bang vir die virus of 'siekte', soos kinders dit noem, en dat hulle sal aansteek en siek word. Hul vrees ook dat hulle self of hulle ouers siek sal word of sterf wanneer hulle nie by mekaar is nie.
Onsekerheid: Hulle weet nie wat om te verwag nie en is onseker of hul akademies die pas sal kan volhou. Hulle wonder waarom hulle skool toe mag gaan, waar daar nie buitemuurse aktiwiteite mag plaasvind nie, en waarom hulle nie saam met hul ouers winkels toe mag gaan nie.
Verligting: Vir kinders in arm, swakker ekonomiese gebiede is dit dalk 'n verligting om skool toe te mag gaan, waar voedingsprogramme kan aangaan en hul uiteindelik ook weer deel word van 'n akademiese sisteem (veral kinders wat nie toegang het tot tegnologie en ander hulpbronne om tuisonderrig te ontvang nie).
Opgewondenheid, vreugde en afwagting om almal weer te sien, te kommunikeer en saam te speel. Kinders mis hulle maats en sosiale omgang met ander.
Teleurstelling wanneer daar dan van hulle verwag word om sosiale afstand te handhaaf en ander aanpassings te maak.
Nie lus vir teruggaan nie, want dis lekker by die huis, waar hulle ook veilig voel.
Hartseer. Jonger kinders is gevoelsmatig ingestel op die wêreld om hulle. 'n Jonger kind se belewing van sy leefwêreld word bepaal deur die emosies wat hy/sy op 'n spesifieke tyd ervaar. Gedurige hartseer of angs maak dit moeilik vir kinders om te konsentreer en te leer. Hierdie nuwe situasies waarin kinders hul bevind en vreemde eise wat aan hul gestel word, kan maklik beteken dat 'n kind vrees, hartseer en angs beleef.
Hoe kan ek my kind voorberei op die veranderde situasie en skoolomgewing?
Kommunikeer feite en planne wat reeds in plek is. Kinders moet beheer en kontrole kan hê, ook in tye van verandering. Dit gaan nou nie meer net oor hoekom ons veilige sosiale afstande tussen mekaar moet respekteer en hoekom daar nou so baie nuwe reëls is nie, maar hoe ons die nuwe veranderings gaan aanpak. Deur vir kinders basiese feitelike inligting met 'hoe' te gee, gee ons ook kontrole aan hoe hulle kan dink en optree. Sensories-sensitiewe kinders gaan dalk meer sukkel om maskers heeldag op te hou of nie aan sekere oppervlaktes te mag vat nie. Maak hulle nou reeds daaraan gewoond, net soos wat hulle teen dié tyd daaraan gewoond moet wees om gereeld hande te was.
Leer jou kind om homself in ander se skoene te plaas. In vele opsigte is nie alle kinders op dieselfde vlak wanneer hulle teruggaan skool toe nie. Almal het nie tuis dieselfde geleenthede gehad nie. Nie almal is so bevoorreg om rekenaars en genoegsame data te kon bekostig nie. Nie alle ouers is goeie onderwysers nie. Wanneer kinders hulself in ander se situasie kan indink, sal hulle ook hulle eie frustrasies beter kan beheer.
Maak jou kind weerbaar en bewus van uitdagings. Kinders gaan steeds met dieselfde probleme as voorheen skool toe. Armoede en geweld gaan steeds deel van baie gemeenskappe wees en in baie gevalle gaan daar groter menseverlieswees weens Covid-19. In baie gesinne het ouers hul werk verloor en kom kinders juis skool toe in 'n tyd van groter gesinsuitdagings. Berei jou kind daarop voor en maak hom/haar bewus van dit waarvoor hy/sy dankbaar kan wees.
Vir watter tekens van aanpassingsprobleme moet ek oplet?
Angs, veral skeidingsangs. Kinders wil nie van hul ouers weggaan om skool toe te gaan nie. Hulle sal onder andere hul naels byt, nagmerries kry, of bed natmaak.
Woede as verdedigings- en beskermingsmeganisme. Hierdie woede kan impulsief, fisies of verbaal teen mense, diere en voorwerpe gerig word of as onderdrukte reaksie of selfs passiewe aggressie na vore tree. So kan kinders ewe skielik teruggetrokke en afsydig raak, of 'n totaal afwesige en onverskille houding inneem.
Slaappatroon is ontwrig – hulle slaap meer, of dalk selfs minder.
Vrese: Kinders ontwikkel nuwe of spesifiek vrese dat hulle of hul maats of onderwysers die virus (siekte) sal opdoen.
Irrasionele denkpatrone wat weer 'n negatiewe uitwerking op leer en prestasie het.
Akademie verswak omdat hulle sukkel om akademies die pas vol te hou, veral omdat hulle skielik, na 'n lang tyd van persoonlike aandag, weer binne 'n groter groep moet funksioneer, of juis omdat hulle weens 'n gebrek aan aandag en hulp tuis agter geraak het.
Sosiale ontrekking: Hulle verkies om alleen te wees, sukkel om met maats te kommunikeer en te speel, onder andere omdat hulle bang is hulle steek aan.
Verswakte konsentrasie: Onsekerheid en angs kan bydra tot konsentrasieprobleme.
Hoe help ek my kind wat aanpassingsprobleme ondervind?
Fisiese kontak: Dit is nou, meer as ooit, belangrik dat julle julle kinders fisies vashou en druk. Ons het almal fisiese nabyheid nodig en kinders gaan dit nou nie op ander plekke soos by hul maats kry nie.
Handhaaf gevestigde patrone en rituele tuis. Sport, oefening en sosiale interaksie is nodig as uitlaatkleppe vir angs en ander emosies. Met die terugkeer skool toe gaan baie hiervan verander. Sosiale kontak gaan minder wees en sport en ander sosiale aktiwiteite is vir eers afgeskaf. Juis daarom gaan dit belangrik wees dat huisgesinne voortgaan met patrone en rituele wat ook gedurende die inperkingstyd geskep is, soos om saam te speel, te oefen en ander lekker gesinsaktiwiteite.
Skep hoop deur bewustheid: Ouers en onderwysers kan leerders ook met hoop bemagtig. Hoop om te weet mense werk saam om die pandemie te probeer beëindig; wetenskaplikes doen navorsing rakende entstof; die regering stel reëls in plek om verspreiding te keer en ons te beskerm. Maar gee ook hoop dat al sal alles nooit weer presies dieselfde wees nie, ons almal daardeur gaan kom en dat die wêreld weer/steeds 'n lekker plek kan wees.
Skep 'n veilige en stabiele omgewing: Ouers en onderwysers het 'n geweldige taak om sover as moontlik stabiliteit, kalmte en vertroue by kinders te vestig. Kinders in gesinne wat sukkel met werkloosheid, behuising, gesinsgebrokenheid en drankmisbruik mag dit dalk moeiliker vind om met vertroue terug te keer skool toe. Moeilike omstandighede kon tuisonderrig en leer reeds beïnvloed het en dit kan 'n negatiewe effek op prestasie en terugkeer skool toe hê. Kommunikasie en samewerking tussen ouers en onderwysers gaan nou nog belangriker as ooit tevore wees.
Hou jou kind se emosies en gedrag (soos in punt 4 bespreek) dop. Indien nodig, kry professionele hulp.